Bandi Qaysar
Bandi Qaysar (forscha: بند قیصر, „Qaysar toʻgʻoni“), Puli Qaysar („Qaysar koʻprigi“), Valerian koʻprigi yoki Shodirvon – Eronning Xuziston ustoni, Shushtar shahridagi qadimiy arkali koʻprik va mamlakatda birinchi boʻlib toʻgʻon bilan birlashtirilgan koʻprik. Milodiy 3-asrda sosoniylar tomonidan Rim harbiy asirlaridan ishchi kuchi sifatida foydalangan holda qurilgan. Bandi Qaysar Rim koʻprigi va Rim toʻgʻoni dizaynining eng sharqiy namunasidir. Uning ikki maqsadli dizayni Eron qurilish muhandisligiga katta taʼsir koʻrsatgan va Sosoniylarning suvni boshqarish usullarini ishlab chiqishda muhim rol oʻynagan. Eronning eng tez oqar daryosi boʻlgan Qarun ustidagi taxminan 500 m uzunlikdagi toʻgʻon Shushtar tarixiy gidravlika tizimining (سازه‌های آبی شوشتر) asosiy strukturasi boʻlib, qishloq xoʻjaligi hosildorligida muhim rol oʻynagan. Arkali ustki inshoot Pasargada va Sosoniylar poytaxti Ktesifon oʻrtasidagi muhim yoʻl boʻylab oʻtgan. Islom davrida qayta-qayta taʼmirlangan toʻgʻon koʻprigi 19-asr oxirigacha foydalanilgan. 2009-yilda u YuNESKO tomonidan Eronning 10-jahon merosi obyekti sifatida Jahon merosi roʻyxatiga kiritilgan.